Predkladacia správa

Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 1.0 bol schválený uznesením vlády č. 835/2006 zo dňa 08.10.2006.
Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 2.0 je aktualizovaný v súlade s prijatím nariadenia EK (ES) č. 1828/2006, ktoré definuje podrobné pravidlá implementácie všeobecného nariadenia Rady (ES) č. 1083/2006. V nadväznosti na prijaté nariadenie sú v materiáli upravené základné definície vzťahujúce sa na finančné riadenie štrukturálnych fondov a Kohézneho fondu na programové obdobie 2007 – 2013.
Jedným z nevyhnutných predpokladov plynulej realizácie programov a projektov financovaných zo štrukturálnych fondov a Kohézneho fondu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov. 
Úpravy v Systéme finančného riadenia štrukturálnych fondov a Kohézneho fondu na programové obdobie 2007 – 2013 sa týkajú najmä:
•	zapracovania pripomienok vyplývajúcich zo systémového auditu vykonaného v relevantných subjektoch;
•	špecifikácie jednotlivých postupov v systéme účtov, systéme zálohových platieb pre prijímateľov – štátne rozpočtové organizácie, systéme refundácie Operačného programu cezhraničnej spolupráce Slovenská republika – Česká republika, systéme certifikácie, nezrovnalostiach a účtovníctve;
•	špecifikácie postupov a zodpovedností jednotlivých orgánov v rámci Operačného programu cezhraničnej spolupráce SR – ČR;
•	vylúčenia delegovania právomoci certifikačného orgánu na sprostredkovateľské orgány pod certifikačným orgánom, nakoľko neexistuje reálna potreba a dôvod vytvárania uvedených orgánov;
•	vylúčenia možnosti využitia systému predfinancovania mimovládnymi organizáciami v rámci ESF, nakoľko počas prípravy kritérií pre poskytnutie predfinancovania relevantné subjekty identifikovali vážne problémy s ich definovaním;
•	zrušenia povinnosti predkladať nulové zúčtovania zálohových platieb zo strany prijímateľa na riadiaci orgán/sprostredkovateľský orgán pod riadiacim orgánom. Nulové čerpanie bude prijímateľ deklarovať oznámením predloženým na riadiaci orgán/sprostredkovateľský orgán pod riadiacim orgánom formou listu;
•	poskytnutie zálohových platieb vo výške 50 % pre subjekty z verejného sektora v rámci Operačného programu vzdelávanie;
•	definovania jednotnej doby archivácie pre všetky operačné programy do 31.12.2018;
•	aktualizácie príloh k predkladanému materiálu, a to žiadosti o platbu, súhrnnej žiadosti o platbu, správy o zistenej nezrovnalosti, žiadosti o vrátenie finančných prostriedkov  a potvrdenia o vrátení finančných prostriedkov vrátane pokynov na ich vyplnenie.
Cieľom materiálu je zabezpečiť efektívny systém finančného riadenia štrukturálnych fondov a Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov a Kohézneho fondu.
V prípade, ak Slovenská republika vstúpi do Európskej menovej únie, nevyčerpaná suma nenávratného finančného príspevku ku dňu vstupu bude prepočítaná zo slovenských korún na euro. Pri tomto prepočte bude použitý konverzný kurz, ktorý v súvislosti so zavedením eura v SR bude stanovený sekundárnym právnym aktom ES.
Po predložení kritérií pre poskytnutie zálohových platieb mimovládnym organizáciám a kritérií pre špecifikáciu mimovládnych organizácií s nárokom na zálohové platby zo strany Ministerstva práce, sociálnych vecí a rodiny SR, ich schválení Ministerstvom financií SR a zapracovaním kritérií do vnútorného manuálu Ministerstva práce, sociálnych vecí a rodiny SR bude umožnená realizácia platieb pre mimovládne organizácie systémom zálohových platieb v rámci Operačného programu zamestnanosť a sociálna inklúzia.
Materiál sa nevzťahuje na ostatné procesy riadenia, ktoré sú metodicky upravené Ministerstvom výstavby a regionálneho rozvoja SR v Systéme riadenia štrukturálnych fondov a Kohézneho fondu na programové obdobie 2007 – 2013, resp. na následnú finančnú kontrolu a audit.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál nadobúda platnosť 01. júla 2007.